CELEX: 32018D0824
Language: el
Date: 2018-06-04 00:00:00
Title: Εκτελεστική απόφαση (ΕΕ) 2018/824 της Επιτροπής, της 4ης Ιουνίου 2018, για την περάτωση της διαδικασίας αντιντάμπινγκ όσον αφορά τις εισαγωγές σιδηροπυριτίου καταγωγής Αιγύπτου και Ουκρανίας

5.6.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 139/25
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/824 ΤΗΣ ΕΠΙΤΡΟΠΉΣ
   της 4ης Ιουνίου 2018
   για την περάτωση της διαδικασίας αντιντάμπινγκ όσον αφορά τις εισαγωγές σιδηροπυριτίου καταγωγής Αιγύπτου και Ουκρανίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) («ο βασικός κανονισμός»), και ιδίως το άρθρο 9 παράγραφος 1,
   Εκτιμώντας τα ακόλουθα:
   A.   ΕΝΑΡΞΗ
   
   
               (1)
            
            
               Στις 2 Αυγούστου 2017 η Ευρωπαϊκή Επιτροπή («η Επιτροπή») κίνησε διαδικασία αντιντάμπινγκ όσον αφορά τις εισαγωγές στην Ένωση σιδηροπυριτίου καταγωγής Αιγύπτου και Ουκρανίας και δημοσίευσε σχετική ανακοίνωση στην Επίσημη Εφημερίδα της Ευρωπαϊκής Ένωσης (2).
            
         
               (2)
            
            
               Η έρευνα κινήθηκε ύστερα από καταγγελία που υποβλήθηκε από την Euroalliages («ο καταγγέλλων») εξ ονόματος τεσσάρων παραγωγών της Ένωσης, των FerroPem, Ferroatlántica SL, OFZ και Huta Laziska SA, που αντιπροσωπεύουν άνω του 90 % της συνολικής ενωσιακής παραγωγής σιδηροπυριτίου. Η καταγγελία περιείχε εκ πρώτης όψεως αποδεικτικά στοιχεία ως προς την ύπαρξη ζημιογόνου ντάμπινγκ που ήταν επαρκή για να δικαιολογήσουν την έναρξη διαδικασίας.
            
         
               (3)
            
            
               Η Επιτροπή ενημέρωσε επίσημα τον καταγγέλλοντα, τους γνωστούς παραγωγούς-εξαγωγείς στην Αίγυπτο και την Ουκρανία, τους γνωστούς εισαγωγείς και χρήστες και άλλα μέρη που είναι γνωστό ότι ενδιαφέρονται, καθώς και τους εκπροσώπους της Αιγύπτου και της Ουκρανίας για την έναρξη της έρευνας. Δόθηκε στα ενδιαφερόμενα μέρη η δυνατότητα να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που καθορίζεται στην ανακοίνωση για την έναρξη της διαδικασίας.
            
         
               (4)
            
            
               Πραγματοποιήθηκαν επισκέψεις ελέγχου μεταξύ Δεκεμβρίου 2017 και Φεβρουαρίου 2018 στις εγκαταστάσεις των τεσσάρων παραγωγών της Ένωσης, στους συνεργαζόμενους παραγωγούς-εξαγωγείς στην Αίγυπτο και την Ουκρανία αντίστοιχα και σε έναν συνεργαζόμενο συνδεδεμένο εισαγωγέα στην Ένωση.
            
         B.   ΑΠΟΣΥΡΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
   
   
               (5)
            
            
               Με ηλεκτρονική επιστολή της 27ης Φεβρουαρίου 2018, ο καταγγέλλων ενημέρωσε την Επιτροπή ότι απέσυρε την καταγγελία του.
            
         
               (6)
            
            
               Σύμφωνα με το άρθρο 9 παράγραφος 1 του βασικού κανονισμού, η διαδικασία είναι δυνατόν να περατωθεί όταν αποσύρεται η καταγγελία, εκτός αν η περάτωση δεν είναι προς το συμφέρον της Ένωσης.
            
         
               (7)
            
            
               Η έρευνα δεν έφερε στο φως στοιχεία που να αποδεικνύουν ότι αυτή η περάτωση δεν θα ήταν προς το συμφέρον της Ένωσης. Επομένως, η Επιτροπή έκρινε σκόπιμη την περάτωση της παρούσας έρευνας.
            
         
               (8)
            
            
               Τα ενδιαφερόμενα μέρη ενημερώθηκαν σχετικά και τους δόθηκε η ευκαιρία να διατυπώσουν τις παρατηρήσεις τους. Ωστόσο, η Επιτροπή δεν έλαβε παρατηρήσεις που θα αιτιολογούσαν ότι η περάτωση αντιβαίνει στο συμφέρον της Ένωσης.
            
         
               (9)
            
            
               Ως εκ τούτου, η Επιτροπή συμπεραίνει ότι η διαδικασία αντιντάμπινγκ όσον αφορά τις εισαγωγές στην Ένωση σιδηροπυριτίου, κράματος σιδήρου που περιέχει πυρίτιο κατά βάρος 20 % ή περισσότερο, αλλά όχι άνω του 96 % και σίδηρο 4 % ή περισσότερο, καταγωγής Αιγύπτου και Ουκρανίας, θα πρέπει να περατωθεί χωρίς την επιβολή μέτρων.
            
         
               (10)
            
            
               Η παρούσα απόφαση είναι σύμφωνη με τη γνώμη της επιτροπής που συστάθηκε με το άρθρο 15 παράγραφος 1 του βασικού κανονισμού,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η διαδικασία αντιντάμπινγκ σχετικά με τις εισαγωγές σιδηροπυριτίου, κράματος σιδήρου που περιέχει πυρίτιο κατά βάρος 20 % ή περισσότερο, αλλά όχι άνω του 96 % και σίδηρο 4 % ή περισσότερο, καταγωγής Αιγύπτου και Ουκρανίας, που υπάγονται επί του παρόντος στους κωδικούς ΣΟ 7202 21 00, 7202 29 10 και 7202 29 90, περατώνεται με την παρούσα απόφαση.
   Άρθρο 2
   Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 4 Ιουνίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 176 της 30.6.2016, σ. 21.
   
      (2)  ΕΕ C 251 της 2.8.2017, σ. 5.